**חג שבועות: של מי החג הזה?**

**הנחיות למנחה**

חג השבועות מכונה במקרא 'יום הביכורים' או 'חג הקציר'. במקורו היה זה חג חקלאי שציין את תחילת עונת הקציר וראשית היבול החקלאי, שאותו מצווה התורה להביא לבית המקדש.

חז"ל הוסיפו לחג את שמו כ'חג מתן תורה' בעקבות המסורת שביום זה התקיים מעמד הר סיני, וכן את השמות 'עצרת', הקהל' ו'יום החמישים' כלומר, היום החמישים שאחרי חג הפסח.

לאחר חורבן בית המקדש ובימי הגלות, כשהתרחק העם מאדמתו, עבר הדגש של החג מהחקלאות אל מתן התורה. בתקופת החסידות והקבלה התפתח המנהג ללמוד תורה כל הלילה לצורך 'תיקון'. אחד ההסברים הוא שעל פי המסורת בני ישראל ישנו בלילה שקדם למתן תורה ולא התעוררו בזמן, ועל כן נהוג לא לישון כל הלילה ו'לתקן' את אותו החטא.

החלוצים העבריים שהגיעו לארץ בתחילת המאה העשרים ביקשו לחזור אל ערכי המקרא ולהדגיש היבטים במסורת היהודים התואמים את ערכיהם – שיבת העם לארצו, עבודת אדמה, ועוד. בין השאר החלו ביישובי עמק יזרעאל לחדש את חגיגות הבאת הביכורים בחג השבועות, ועיצבו טקס בריקוד ובזמר שבו מציגים לראווה את ביכורי המשק ואת הילדים שנולדו.

[בשנים האחרונות חזר הדגש אל לימוד התורה, אך לא בדרך של 'תיקון' קבלי אלא בדרך של שיעורי תורה ולימוד מגוון, המיועד במקרים רבים לציבור הרחב, חילוני ודתי כאחד.] כיום אפשר למצוא בארץ אלה לצד אלה, חגיגות ביכורים קהילתיות, לימוד קבלי בזוהר, מנהגי זריקת מים ואכילת מאכלי חלב, מופעי שירה ונגינה, שיעורי תורה בבתי כנסת ובבתי מדרש חילוניים - שלל דרכים מסורתיות וחילוניות, יישוביות ועירוניות – שכל אחת מהן משתמשת בדרכה בסמלים שונים של החג.

דף הלימוד פותח בשאלה 'של מי החג הזה?', דרך כרזות מראשית היישוב בארץ (שנות השלושים), המבטאות את הזירות השונות שבהן ציינו את החג. הלומדים מוזמנים לבחון את הכרזות בעיניים ביקורתיות, בעזרת שאלות מכוונות - התייחסות לשם החג, למוזמנים, לאופן ציון האירוע, וכדומה. בדרך זו נעמוד על ההבדלים בין הדרכים השונות לחגיגת החג.

בהמשך נדון בשאלת הלגיטימציה לציין את החג בדרכים מגוונות, ונברר עם אילו תכנים הלומדים מזדהים.